האנק ג'ונסון

הנרי קלווין ג'ונסון הבן (באנגלית: .Henry Calvin Johnson Jr; נולד ב-2 באוקטובר 1954) הוא פוליטיקאי ומשפטן אמריקאי, המכהן כחבר בית הנבחרים של ארצות הברית מטעם מחוז הקונגרס הרביעי של מדינת ג'ורג'יה ברציפות מאז 2007. ג'ונסון, חבר המפלגה הדמוקרטית, מייצג מחוז בחירה שבסיסו בפרוורים המזרחיים של אטלנטה, כמו גם חלק מעיר הבירה עצמה. ג'ונסון נמנה בין שלושת הבודהיסטים היחידים אי-פעם ששירתו בקונגרס של ארצות הברית, לצד מזי הירונו וקולין הנבוסה, שתיהן מהוואי. ג'ונסון נולד וגדל בוושינגטון הבירה. אביו עבד בלשכת בתי הכלא הפדרלית והיה מנהל הסיווגים והשחרורים על-תנאי, ובעת עבודתו שם היה האפרו-אמריקאי בעל התפקיד הבכיר ביותר בלשכה. בשנת 1976 השלים ג'ונסון לימודי תואר ראשון ממכללת קלארק (אוניברסיטת קלארק אטלנטה דהיום), וב-1997 קיבל תואר שני במשפטים מבית הספר למשפט ע"ש ת'ורגוד מרשל של אוניברסיטת דרום טקסס ביוסטון. הוא עסק בעריכת דין בדיקאטור (Decatur) שבג'ורג'יה במשך למעלה מ-25 שנה. בשנים 1989–2001 היה ג'ונסון שופט-עמית בבית המשפט השלום של מחוז דקאלב. בשנת 2000 נבחר למועצת מחוז דקאלב, ומילא תפקיד זה מ-2001 עד 2006. בבחירות אמצע הכהונה ב-2006 קרא ג'ונסון תיגר על סינת'יה מקיני (אנ') בבחירות המקדימות של המפלגה הדמוקרטית לייצוג מחוז הקונגרס הרביעי של ג'ורג'יה בבית הנבחרים של ארצות הברית – התחרות האמיתית בבחירות אלה, שכן מדובר במעוז דמוקרטי מובהק בעל רוב לאוכלוסייה האפרו-אמריקאית. ביום הפריימריז שאירע ב-18 ביולי נכפה על ג'ונסון ומקיני סיבוב שני לאחר שאף אחד מהם גרף לפחות 50% מהקולות: מקיני גרפה 47.1%, ג'ונסון קיבל 44.4%, ומועמד שלישי זכה ל-8.5%. ב-8 באוגוסט, יום הסיבוב המכריע, מקיני לא שיפרה את מספר הקולות שקיבלה והפסידה לג'ונסון, שנבחר למועמד מפלגה הדמוקרטית הודות ל-41,178 קולות שקיבל (49%). בנובמבר ניצח את קת'רין דייוויס, מועמדת המפלגה הרפובליקנית, ונבחר אל הקונגרס של ארצות הברית. במהלך מסע הבחירות הראשון שלו לקונגרס, עשה ג'ונסון שימוש אגרסיבי באינטרנט כדי לחזר אחר תומכים פוטנציאליים ובמטרה למשוך תשומת לב לאומית להתמודדותו בפריימריז נגד מקיני. העיתון "National Journal" כתב שמבין כל המועמדים לקונגרס ברחבי ארצות הברית ב-2006, לג'ונסון "הייתה אסטרטגיית הבלוג הייחודית ביותר ללא ספק". בראשית ינואר 2007 הושבע ג'ונסון לתפקידו. באותה שנה התקבלה פה אחד בבית הנבחרים ובסנאט של ארצות הברית החלטה שהגה הקוראת לפתרון מלחמת האזרחים באוגנדה בדרכי שלום, המתנהלת בין ממשלת אוגנדה וצבא ההתנגדות של האל. זוהי החקיקה הראשונה שלו שצלחה בקונגרס, והוצגה במשותף עם הסנאטורים סם בראונבק וראס פיינגולד. ב-18 בנובמבר 2008 נבחר בידי עמיתיו לסיעה כמצליף אזורי ב"אזור השמיני", הכולל את ג'ורג'יה, פלורידה, מיסיסיפי, אלבמה ואיי הבתולה של ארצות הברית. ג'ונסון ידוע כמבקר חריף של השלטון הישראלי ביהודה ושומרון, ועל אף שהוטחו בו ביקורות רבות על עמדתו האנטי-ישראלית, סירב למתן את עמדותיו בנושא ישראל. ב-25 ביולי 2016, בנאום בפילדלפיה בפני מפגינים נגד שלטון ישראל ביהודה ושומרון, אמר ג'ונסון כי ”השלטון הישראלי ביהודה ושומרון יצר כבישים מהירים אליהם נמנעת גישה לפלסטינים, אשר מנתקים שכונות פלסטיניות זו מזו; חומות ומחסומים ישראליים מגבילים את חופש התנועה הפלסטיני; יהודים מתכנסים בבתיהם בשעה שתושבים פלסטינים מתגעגעים להעביר לילות בבית מגורים, ומניפים את דגל ישראל בעוד לפלסטינים אסור להניף את הדגל הפלסטיני.” עוד דווח שאמר כי "בתים פלסטינים נגנבים ומושמדים" ואף השווה את המתנחלים לטרמיטים. בעקבות הדברים יוחסו לג'ונסון עמדות אנטישמיות, ודבריו גונו בידי מספר ארגונים ואישים כגון הליגה נגד השמצה, הוועד היהודי-האמריקאי והרב דוד וולפה. לאחר מכן התנצל ג'ונסון על אמירותיו אך הוסיף כי מפעל ההתנחלויות מסכן את פתרון שתי המדינות. ג'ונסון אף נועד עם מנהיגי קהילות יהודיות והתנצל בפניהם. בדצמבר 2021 הציג ג'ונסון ביחד עם ג'יימי רסקין חקיקה המאפשרת לאזרחים לדרוש פיצויים בגין הפרות חוקתיות שבוצעו נגדם על ידי אנשי רשויות אכיפת החוק בארצות הברית, בהן אכיפת מכס והגירה, מנהל אבטחת התחבורה (TSA), לשכת החקירות הפדרלית, מחלקת המשפטים של ארצות הברית ולשכת בתי הכלא הפדרלית. מדיה וקבצים בנושא האנק ג'ונסון בוויקישיתוף אתר האינטרנט הרשמי של האנק ג'ונסון בבית הנבחרים האמריקאי (באנגלית) האנק ג'ונסון, ברשת החברתית פייסבוק האנק ג'ונסון, ברשת החברתית אקס (טוויטר) האנק ג'ונסון, ברשת החברתית אינסטגרם האנק ג'ונסון, סרטונים בערוץ היוטיוב אתר האינטרנט האישי של ג'ונסון (באנגלית) האנק ג'ונסון, באתר המדריך הביוגרפי של הקונגרס של ארצות הברית (באנגלית) ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית) דני גלובר, The Online Curse Of Incumbency, באתר Wayback Machine‏, 15 באוגוסט 2006 (באנגלית) דרו גרבר, Georgia Congressman Hank Johnson Compares West Bank Settlers to ‘Termites’, באתר פורוורד, 25 ביולי 2016 (באנגלית) סוכנויות הידיעות, חבר קונגרס אמריקאי: המתנחלים הם טרמיטים, באתר nrg‏, 26 ביולי 2016 ליאה ספרייר, Major Jewish Group Says Georgia Lawmaker’s Comparison of Settlers to Termites Shows He Has Problem With Jews (VIDEO), באתר אלגעמיינער זשורנאל, 25 ביולי 2016 (באנגלית) Rabbi Wolpe: There Is No Excuse for Anti-Semitic Smears, באתר מגזין טיים, 26 ביולי 2016 (באנגלית) ג'סיקה צ'סמר, Hank Johnson apologizes for comparing West Bank settlements to ‘termites’, באתר וושינגטון טיימס, 26 ביולי 2016 (באנגלית) רעות הדר, חבר הקונגרס נפגש עם ה"טרמיטים", באתר ערוץ 7, 5 באוגוסט 2016 Reps. Johnson, Raskin re-introduce bill to hold federal law enforcement officers accountable, באתר On Common Ground News‏, 8 בדצמבר 2021 (באנגלית)